**Y WEITHDREFN GWEITHREDU’N DDIOGEL**

**Digwyddiadau a Gweithgareddau Cymdeithasol**

Mae'n ofynnol i'r Brifysgol gydymffurfio â rhwymedigaethau cyfreithiol i leihau'r risg o ddod i gysylltiad â'r coronafeirws a'i drosglwyddo yn ei mangreoedd neu wrth gymryd rhan mewn gweithgaredd a drefnir gan y Brifysgol.

Yn benodol, mae'n rhaid asesu'r risg o ddod i gysylltiad â'r coronafeirws ar bob mangre sydd ar agor i'r cyhoedd ac ym mhob gweithle, a chymryd "camau rhesymol" i leiafu'r risg honno.*"Er ei bod yn annhebygol y bydd modd lliniaru'r risgiau'n llwyr ym mhob mangre, mae rhai mesurau'n rhesymol eu cymryd, felly mae’n rhaid eu cymryd."* Mae'n bwysig bod trefnwyr digwyddiadau a gweithgareddau cymdeithasol yn sylweddoli nad yw'r pandemig wedi dod i ben, ac y gallai cymysgu arwain at gynnydd sylweddol mewn achosion o'r coronafeirws. Bydd Llywodraeth Cymru yn monitro'n agos y ffordd y caiff digwyddiadau eu cynnal, gweler [Cerdyn Gweithredu Digwyddiadau Llywodraeth Cymru](https://gov.wales/events-potential-reasonable-measures-action-card-coronavirus-html) am ragor o wybodaeth.

Mae'r Brifysgol yn mabwysiadu ymagwedd sy'n seiliedig ar risg at ei holl weithgarwch, er mwyn sicrhau ein bod yn cadw ein cymuned yn ddiogel. Mae'n ofynnol i bob digwyddiad gydymffurfio â threfniadau presennol y Brifysgol.

Mae'r unigolyn sy'n trefnu gweithgaredd cymdeithasol neu ddigwyddiad, naill ai ar y campws neu oddi arno, yn gyfrifol am gwblhau asesiad risg trylwyr yn unol ag arweiniad [Llywodraeth Cymru](https://gov.wales/alert-level-0-guidance-employers-businesses-and-organisations-html#section-76728) ac arweiniad y Brifysgol, ac am sicrhau bod camau rhesymol ar waith a'u bod wedi'u deall, er mwyn lleiafu trosglwyddiad COVID.

Mae ystod o ddogfennau ac asesiadau risg presennol ar gael ar y [dudalen Iechyd a Diogelwch ar y Fewnrwyd i Staff](https://staff.swansea.ac.uk/healthsafety/) er mwyn helpu i asesu risg gweithgareddau penodol. Mae timau Digwyddiadau ac Iechyd a Diogelwch y Brifysgol ar gael i roi cymorth yn ôl yr angen.

**Diffiniad Digwyddiad/Gweithgaredd Cymdeithasol**

Yng nghyd-destun y Brifysgol, diffiniad digwyddiad yw:

Achlysur cyhoeddus neu gymdeithasol wedi'i gynllunio, lle mae cydweithwyr, myfyrwyr, gwesteion gwadd neu aelodau'r cyhoedd yn ymgynnull, y tu allan i gwmpas gweithgarwch addysgu, dysgu a busnes cyffredinol beunyddiol. Mae dogfen arweiniad ar wahân wedi'i datblygu ar gyfer cyfarfodydd ac mae honno ar gael ar y dudalen we Iechyd a Diogelwch.

Gall hyn gynnwys y canlynol (er nid yw'n gyfyngedig iddynt):

* Ffeiriau ac arddangosiadau;
* Cynadleddau a chiniawau;
* Seremonïau gwobrwyo megis Graddio;
* Diwrnodau agored ac ymweliadau gan westeion pwysig;
* Gweithgareddau cymdeithasol myfyrwyr, gan gynnwys cymdeithasau;
* Cynulliadau gwleidyddol neu grefyddol;
* Gweithgareddau awyr agored fel barbeciws a phebyll mawr;
* Gweithgareddau chwaraeon.

Ni fydd hyn yn cynnwys (dan amgylchiadau arferol):

* Gweithgarwch dysgu ac addysgu ar yr amserlen;
* Arholiadau;
* Gweithgareddau dysgu achlysurol mewn amgylchedd ystafell ddosbarth arferol.

Mae'n rhaid i bob digwyddiad a gweithgaredd ddilyn arweiniad neu arferion gorau perthnasol y diwydiant. Er enghraifft, arweiniad ar gyfer lletygarwch a lleoliadau â thrwydded, gweithgareddau chwaraeon neu theatrau a gweithgareddau'r celfyddydau perfformio. Ceir arweiniad a chardiau gweithredu ar [wefan Llywodraeth Cymru.](https://gov.wales/alert-level-2)

**Atal dod i gysylltiad â COVID a throsglwyddo’r feirws**

Mae'n ofynnol i drefnydd y digwyddiad/gweithgaredd reoli risgiau COVID yn unol â threfniadau asesu risg y Brifysgol a'i hierarchaeth sefydledig i reoli risgiau [Taflen Wybodaeth am Asesu Risg](https://staff.swansea.ac.uk/media/Risk-Assessment-Information-Sheet.docx). Mae'r templed asesu risg ar gael ar ddiwedd y ddogfen hon.

Bydd y risgiau sy'n gysylltiedig â digwyddiadau'n amrywio'n sylweddol gan ddibynnu ar faint y digwyddiad, nifer y bobl sy'n bresennol, y lleoliad, a'r math o weithgareddau. Bydd risg llawer uwch gan rai digwyddiadau, megis digwyddiadau mwy a digwyddiadau lle bydd pobl dan do ac yn agos at ei gilydd am gyfnodau hir.

Er bod risgiau'n amrywio gan ddibynnu ar y digwyddiad, bydd y risgiau canlynol yn nodweddiadol a bydd yn rhaid rheoli'r rheini fel rhan o'r broses asesu risg:

* Rhyngweithio corfforol agos ffisegol, gan gynnwys ciwio'n agos at bobl eraill cyn dod i mewn i leoliad y digwyddiad ac yn ystod y digwyddiad, er enghraifft mewn mannau arlwyo bwyd a diodydd, coridorau ac eiliau, toiledau ac yn agos at lwyfannau;
* Bod yn fwy tebygol o gymysgu a dod i gysylltiad wyneb yn wyneb, sy'n waeth o dan ddylanwad alcohol;
* Codi lleisiau'n uwch na cherddoriaeth uchel, gan gynyddu'r risg o drosglwyddo’r feirws drwy'r aer;
* Mwy o leithder oherwydd gweithgarwch corfforol drwy ddawnsio neu ymarfer corff;
* Y potensial ar gyfer awyru gwael, sy'n enwedig o broblematig lle mae pobl yn treulio cyfnodau hwy gyda'i gilydd (dan do) mewn digwyddiadau.

Pan drefnir digwyddiadau/gweithgareddau mewn lleoliad arall (nad yw'r Brifysgol yn berchen arno/yn ei reoli), bydd perchennog y lleoliad a threfnydd y gweithgaredd yn rhannu cyfrifoldeb am asesu'r risg.

Mae'n rhaid i'r asesiad risg ystyried staff, gwirfoddolwyr, y rhai sy'n bresennol mewn gweithgareddau ac eraill sy’n cefnogi’r digwyddiad/gweithgaredd, gan gynnwys y rhai sy’n fwy agored i risg o COVID. Mae'n ofynnol i drefnydd y gweithgarwch roi gwybod am yr asesiad risg a phob cam rheoli cyn y digwyddiad.

Mae'r paragraffau canlynol yn nodi camau rhesymol ar gyfer atal trosglwyddiad COVID.

**Lleihau'r tebygolrwydd y bydd y Coronafeirws yn bresennol**

Y ffordd orau o atal ymlediad y coronafeirws mewn mangre yw lleihau'r risg bod y feirws yn y mangre yn y lle cyntaf.

**1. Unigolion symptomatig, Achosion wedi'u Cadarnhau, Ynysu a Chysylltiadau Agos**

Mae'n ofynnol i'r holl staff, myfyrwyr, tenantiaid, contractwyr ac ymwelwyr sy'n teimlo'n dost aros gartref a pheidio â bod yn bresennol mewn digwyddiad/gweithgaredd ar y campws neu oddi arno.

Mae symptomau COVID-19 yn cynnwys; tymheredd uchel, peswch newydd neu barhaus neu golli synnwyr blasu neu arogleuo. Fodd bynnag, mae symptomau eraill wedi'u nodi ar [wefan y GIG](https://www.nhs.uk/conditions/coronavirus-covid-19/) a dylid ceisio cyngor cyn dod i'r Brifysgol. Mae gwirydd symptomau'r coronafeirws ar gael ar [wefan GIG Cymru](https://111.wales.nhs.uk/SelfAssessments/symptomcheckers/COVID19.aspx), neu ffoniwch linell ffôn 111 y GIG.

Os ydych yn teimlo'n dost wrth ddod i ddigwyddiad/gweithgaredd, naill ai ar y campws neu oddi arno, mae'n ofynnol i chi ddilyn y cyngor yn arweiniad y Brifysgol, [Rhan 1 Rhoi Gwybod am Achosion COVID Symptomatig](https://staff.swansea.ac.uk/media/HSA-10147-42_SOP-Part-1-COVID-Reporting-Symptomatic-Cases.pdf) (HSA-10147-42) ac ar wefan Llywodraeth Cymru [Hunanynysu | LLYW.CYMRU](https://gov.wales/self-isolation)

* Gwnewch drefniadau ar unwaith i adael y digwyddiad/gweithgaredd a dychwelyd adref. Dylech osgoi trafnidiaeth gyhoeddus, cadwch bellter cymdeithasol o 2 fetr ar bob adeg, gwisgwch orchudd wyneb a pheidiwch â chyffwrdd â dim byd.
* Dylech gael mynediad at y gwasanaeth profi, olrhain a diogelu drwy gysylltu â'r GIG drwy 119 neu ar [wefan Llywodraeth Cymru](https://gov.wales/apply-coronavirus-covid-19-test).
* Rhowch wybod i'r Brifysgol ar unwaith yn unol â'r tabl isod;

|  |  |  |  |  |
| --- | --- | --- | --- | --- |
| **STAFF** | **MYFYRIWR** | **TENANT** | **CONTRACTWR** | **YMWELYDD** |
| Cysylltwch â goruchwyliwr Diogelwch. E-bost: [securitysupervisor@abertawe.ac.uk](mailto:securitysupervisor@swansea.ac.uk)  Ffôn: 01792 604271 | Aelod staff cyfagos h.y. trefnydd y digwyddiad | Cysylltwch â goruchwyliwr Diogelwch. E-bostiwch [securitysupervisor@abertawe.ac.uk](mailto:securitysupervisor@swansea.ac.uk)  Ffôn: 01792 604271 | Cysylltwch â goruchwyliwr Diogelwch. E-bostiwch [securitysupervisor@abertawe.ac.uk](mailto:securitysupervisor@swansea.ac.uk)  Ffôn: 01792 604271 | Staff Cyswllt yn y Brifysgol |
| Rheolwr Llinell | E-bostiwch [MyUni Support](mailto:myunisupport@swansea.ac.uk) | Staff Cyswllt Ystadau a Rheoli Cyfleusterau yn y Brifysgol | Staff Cyswllt yn y Brifysgol |
| Rheolwr Llinell yn y Sefydliad | Rheolwr Llinell yn y Sefydliad |
| **Mewn achos annhebygol pan fo'r unigolyn yn rhy dost i adael digwyddiad ar y campws ac mae angen cymorth meddygol arno, neu mae'r man wedi'i halogi â hylifau corfforol, gofynnwch i bawb adael yr ystafell a ffonio'r swyddogion diogelwch ar 01792 604271 am gymorth.** | | | | |

Mae angen i chi ddarparu'r wybodaeth ganlynol:

|  |  |
| --- | --- |
| Enw |  |
| Statws (staff, myfyriwr, tenant, contractiwr, ymwelydd) |  |
| Lleoliad ar y campws |  |
| Lleoliadau eraill ar y campws yr ymwelwyd â nhw |  |
| Ydych chi'n gadael y safle? |  |
| Oes angen cymorth ychwanegol? |  |

Mae'n bwysig rhoi gwybod i'r Brifysgol am unrhyw un sy'n dod i ddigwyddiad/gweithgaredd sy'n dost â symptomau COVID. Ar y campws, bydd y Brifysgol yn rhoi tîm glanhau ar waith i lanhau'n drylwyr y mannau rydych wedi ymweld â nhw wrth fod yn symptomatig.

Mae'n ofynnol i bob unigolyn symptomatig ddilyn canllawiau Llywodraeth Cymru ynghylch ynysu a chael prawf drwy ffonio llinell ffôn 119 y GIG fel rhan o'r strategaeth profi, olrhain a diogelu genedlaethol os oes ganddo symptomau. Am ragor o wybodaeth, gweler [gwefan Llywodraeth Cymru](https://gov.wales/apply-coronavirus-covid-19-test) ac arweiniad y Brifysgol, [Rhan 3 Trefniadau ar gyfer Ynysu a Chysylltiadau Agos](https://staff.swansea.ac.uk/media/HSA-10147-44_SOP-Part-3-Isolation-and-Close-Contacts.pdf) (HSA-10147-44).

Mae'n rhaid i bob unigolyn y cadarnhawyd bod COVID ganddo hunanynysu yn unol ag arweiniad Llywodraeth Cymru a rhoi gwybod i'r Brifysgol yn unol ag Arweiniad y Brifysgol, [Rhan 2 Rhoi Gwybod am Achosion Covid a gadarnhawyd](https://staff.swansea.ac.uk/media/HSA-10147-43_SOP-Part-2-COVID-Reporting-Confirmed-Cases.pdf)  (HSA-10147-43).

Dylech ddarllen a deall arweiniad y Brifysgol ynghylch [Hunanynysu a Chysylltiadau Agos](https://staff.swansea.ac.uk/media/HSA-10147-44_SOP-Part-3-Isolation-and-Close-Contacts.pdf).

Mae'n ofynnol i staff roi gwybod i'w rheolwr llinell a'r adran AD yn [coronavirus-staff@abertawe.ac.uk](mailto:coronavirus-staff@swansea.ac.uk) pan nodir eu bod yn gysylltiad agos.

Mae'n ofynnol i fyfyrwyr roi gwybod i MyUniSupport yn y Brifysgol [myunisupport@abertawe.ac.uk](mailto:myunisupport@swansea.ac.uk) pan nodir eu bod yn gysylltiad agos.

**2. Profi Asymptomatig Rheolaidd a Brechu**

Bydd y Brifysgol yn hwyluso Profion Llif Unffordd rheolaidd ar y campws yn unol ag arweiniad Llywodraeth Cymru ar gyfer Addysg Uwch. Gellir casglu pecynnau LFT am ddim o sawl lleoliad ar y campws ac o leoliadau yn y gymuned [Cael profion llif unffordd cyflym ar gyfer COVID-19. LLYW.CYMRU](https://gov.wales/get-rapid-lateral-flow-covid-19-tests-if-you-do-not-have-symptoms) Cynghorir pawb sy'n dod i ddigwyddiad i wneud prawf LFT ymhen 24 awr cyn dechrau'r digwyddiad hwnnw.

**Pàs COVID:**

Fel cam rhesymol a nodir ar asesiad risg, gall trefnydd y digwyddiad ofyn am dystiolaeth o brawf llif unffordd negyddol a/neu statws brechu cyn caniatáu mynediad i ddigwyddiad/gweithgaredd cymdeithasol. Gweler [Pàs COVID](https://gov.wales/nhs-covid-pass-prove-your-vaccination-status) Llywodraeth Cymru am ragor o wybodaeth.

Mae Llywodraeth Cymru yn cynghori y gall cyflogwyr, digwyddiadau a lleoliadau ofyn i chi brofi eich statws brechu (neu brawf o ganlyniad prawf negyddol) drwy ddefnyddio Pàs COVID y GIG.

Efallai bydd gofyniad cyfreithiol i ddangos Pàs COVID i fynd i ddigwyddiadau o faint neu fath penodol , yn unol â newidiadau yn arweiniad Llywodraeth Cymru.

Gall pobl sydd wedi'u brechu'n llawn lawrlwytho Pàs COVID y GIG eisoes, er mwyn ei ddangos yn ddiogel a rhannu eu statws brechu. Hefyd, mae'n galluogi pobl i ddangos eu bod wedi cael canlyniad negyddol mewn prawf llif unffordd yn y 48 awr diwethaf.

**3.** **Cadw Cofrestri Presenoldeb a Phrofi, Olrhain, Diogelu**

Mae'n rhaid i drefnydd y digwyddiad roi trefniadau ar waith i fonitro a chofnodi presenoldeb mewn digwyddiadau/gweithgareddau er mwyn cefnogi gwaith Profi, Olrhain a Diogelu yn unol ag arweiniad Iechyd Cyhoeddus Cymru a Byrddau Iechyd Lleol.

Ar y campws, mae'n ofynnol i holl staff a myfyrwyr y Brifysgol gofrestru eu presenoldeb mewn ystafelloedd drwy'r pwyntiau Salto a TDS presennol, lle bo'n berthnasol. Defnyddir codau QR yn nifer o fannau cymdeithasol y Brifysgol. Hefyd, cynghorir staff a myfyrwyr yn gryf i fewngofnodi i'r ap SafeZone wrth ddod i'r campws. Mae defnyddio SafeZone yn enwedig o bwysig y tu allan i oriau ac wrth weithio ar eich pen eich hun.

**4. Atal Gorlenwi Lleoliad a Chyfyngu ar Niferoedd**

Mae cyfyngu ar nifer y cyfranogwyr a rheoli symudiad pobl er mwyn i gwsmeriaid gadw pellter diogel rhag pobl eraill lle bo'n bosibl, yn gam rheoli allweddol. Mae hyn yn hynod bwysig pan fydd y gweithgarwch yn debygol o arwain at ryngweithiadau agos neu weithgarwch sy'n cynhyrchu aerosol.

Mae nifer cyfyngedig o ystafelloedd ar draws y campws yn cyfyngu ar nifer y bobl sy’n cael mynediad iddynt o hyd, lle mae'r awyru'n annigonol. Nifer fach iawn o ystafelloedd sydd dan sylw, ac ni chânt eu defnyddio i gynnal digwyddiadau.

Mae mannau cyhoeddus yn adeiladau'r Brifysgol, gan gynnwys coridorau, cynteddau, derbynfeydd, siopau, lifftiau, grisiau a thoiledau'n gweithredu gyda threfniadau cadw pellter cymdeithasol o 2 fetr ar waith.

Ym mhob lleoliad, er mwyn atal gorlenwi’r lleoliad mae'n rhaid ystyried y canlynol wrth asesu risg:

* Lleihau niferoedd er mwyn lleiafu rhyngweithio'n agos.
* Lleoliad yr ystafell yn yr adeilad, gan ystyried mynediad i’r fan a'r allanfeydd. Ystyriwch amseru defnyddio'r ystafell rhwng grwpiau ac unrhyw drefniadau angenrheidiol ar ôl i un grŵp adael a chyn i’r un nesaf gyrraedd/o ran glanhau.
* Ffurf a threfn yr ystafell/y fan.
* Defnyddio systemau unffordd wrth gerdded o gwmpas a rheoli symudiad pobl sy'n dod at ei gilydd mewn mannau cyfyngedig fel toiledau a mannau arlwyo bwyd a diodydd, ac yn agos at lwyfannau.
* Rheoli mynedfeydd ac allanfeydd a rheoli ciwiau, er mwyn atal pobl rhag dod at ei gilydd.
* Mabwysiadu system gweini wrth y bwrdd lle bo'n briodol ar gyfer bwyd a diodydd sydd ar gael yn y digwyddiad
* Gwasgaru pobl yn gyfartal ar draws y lleoliad er mwyn iddynt beidio ag ymgynnull mewn niferoedd anghymesur mewn un ystafell neu fan

**5.** **Awyru**

Mae awyru da, boed yn fecanyddol neu'n naturiol, yn bwysig wrth leihau'r risg o drosglwyddo COVID drwy'r aer. Ar y campws, mae'r tîm Ystadau a Rheoli Cyfleusterau wedi nodi pob system awyru ac aerdymheru ar draws yr ystâd ac wedi cymryd camau priodol i reoli'r risgiau. Mae'r holl systemau’n gweithredu yn unol ag arweiniad rheoleiddwyr ac arbenigwyr diwydiannol.

Mae'n ofynnol i drefnwyr digwyddiadau ystyried awyru priodol fel rhan o'u hasesiad risg a rhoi gwybod i dîm gwasanaethau technegol Ystadau a Rheoli Cyfleusterau am unrhyw bryderon ynghylch awyru ar y campws. Rhaid peidio â newid y gosodiadau ar systemau awyru ar y campws.

Dylid ystyried:

* Defnyddio mannau yn yr awyr agored yn lle dan do.
* Sicrhau awyru naturiol drwy agor ffenestri a drysau mewnol (ac eithrio drysau tân) er mwyn galluogi awyru naturiol i lifo ac osgoi pocedi o aer disymud mewn ystafelloedd. Cysylltu â'r tîm Iechyd a Diogelwch am gyngor os ydych yn bwriadu cadw drysau ar agor ar y campws.

Ceir rhagor o wybodaeth am awyru ar y dudalen [Iechyd a Diogelwch ar Fewnrwyd y Staff.](https://staff.swansea.ac.uk/media/HSA-10147-55_Ventilation-Information-Sheet.pdf)

Rhagwelir y bydd y tymheredd yn anghyfforddus i unigolion o ganlyniad i fwy o awyru naturiol ar y campws. Dyma gydbwyso risg rhwng lleiafu trosglwyddiad COVID ac unigolion yn teimlo'n oer. Rhaid cynghori staff a'r sawl sy'n cyfranogi mewn gweithgareddau efallai y bydd mannau ar y campws yn oerach na'r arfer, a dylid gwisgo dillad addas felly.

**6.** **Glanhau a Diheintio**

Mae'n ofynnol i drefnwyr digwyddiadau gynnal asesiad risg er mwyn asesu gofynion glanhau a diheintio ar gyfer eu digwyddiad/gweithgaredd. Mae hyn yn cynnwys:

* Lleiafu nifer yr arwynebau a'r gwrthrychau y gall pobl gyffwrdd â nhw. Er enghraifft, dylid osgoi rhannu cyfarpar a deunyddiau a chyffwrdd â bwydlenni, defnyddiwch apiau er mwyn archebu a thalu am fwyd neu ddiodydd, defnyddiwch dechnoleg ddi-gyswllt.
* Glanhau'n drylwyr ac yn rheolaidd gan ddefnyddio diheintydd mewn mannau lle mae nifer uchel o ymwelwyr a mannau y mae pobl yn cyffwrdd â nhw'n rheolaidd fel cownteri, byrddau a handlenni drysau.
* Sicrhewch fod trefniadau ar waith i lanhau cyfarpar sy'n cael ei rannu, a sicrhewch hylendid dwylo da yn unol ag arweiniad y Brifysgol wrth gyffwrdd â'r cyfarpar hwnnw.
* Darperwch gyfleusterau golchi dwylo/diheintydd dwylo mewn sawl man, yn enwedig mewn mynedfeydd ac mewn mannau eraill lle bydd llawer o bobl yn cyffwrdd â nhw.

Ar y campws, darperir cyflenwad diheintio dwylo yn y mynedfeydd i bob adeilad ac mae gan y Brifysgol drefniadau ar waith ar gyfer glanhau uwch a diheintio pob ardal. Fel trefniadau safonol ac yn ychwanegol at y gwaith glanhau gan y tîm Gwasanaethau Campws, mae'r trefniadau canlynol ar waith mewn mannau a reolir yn ganolog.

* Bydd bwcedi o glytiau diheintio (Sanisafe 3) yn sownd wrth arwynebau, felly peidiwch â cheisio eu symud.
* Caiff y clytiau diheintio eu gwirio a'u hadnewyddu'n rheolaidd.

Mewn mannau adrannol, yr adran sy’n gyfrifol am sicrhau bod clytiau diheintio ar gael. Os ydych chi'n sylwi nad oes clytiau ar gael, rhowch wybod i'r Adran berthnasol a gofynnwch iddi drefnu cyflenwad newydd.

**7.** **Gorchuddion Wyneb a Chyfarpar Diogelu Personol**

Rhaid ystyried defnyddio gorchuddion wyneb fel cam rhesymol fel rhan o asesu risg y digwyddiad. Rhaid gwneud darpariaeth ar gyfer unigolion sydd wedi'u heithrio rhag gwisgo gorchudd wyneb ac ar gyfer y rhai y bydd gwisgo gorchudd wyneb yn gwneud cyfathrebu'n fwy anodd iddynt.

Mae trefniadau'r Brifysgol ar gyfer gwisgo gorchuddion wyneb ar y campws ar gael ar y dudalen [Iechyd a Diogelwch ar Fewnrwyd y Staff](https://staff.swansea.ac.uk/media/HSA-10147-21_Face-Covering-Information-Sheet_v7.pdf).

Fel cam rhesymol, **rhaid gwisgo** gorchuddion wyneb yn y sefyllfaoedd canlynol oni bai eich bod wedi'ch eithrio:

* Yn holl fannau'r Brifysgol sydd ar agor i'r cyhoedd, gan gynnwys cynteddau, derbynfeydd, coridorau, lifftiau, grisiau, toiledau, siopau, llyfrgelloedd, theatrau/sinemâu.
* Yn yr holl amgylcheddau dysgu ac addysgu, gan gynnwys labordai addysgu, lleoliadau clinigol a gweithdai, lle mae asesiadau risg y gweithgarwch yn caniatáu hynny.
* Wrth symud o gwmpas mannau megis swyddfa cynllun agored neu fan arlwyo.
* Pan nad oes modd cadw pellter cymdeithasol o 2 fetr (oni bai fod asesiad risg wedi nodi y byddai hyn yn anniogel).
* Pan fo asesiad risg yn nodi hyn fel mesur rheoli priodol.
* Pan ofynnir i bobl eu gwisgo, lle bo myfyrwyr neu staff sy'n eithriadol o agored i niwed yn glinigol, neu'r rhai sydd mewn perygl mwy oherwydd COVID-19, gan gynnwys y rhai a oedd yn hunanwarchod ynghynt.

Mae'r Brifysgol yn **argymell yn gryf** y dylech barhau i wisgo gorchudd wyneb yn y sefyllfaoedd canlynol:

* Pan fyddwch yn eistedd ac yn cadw pellter cymdeithasol o 2 fetr mewn swyddfa a rennir â phobl eraill.
* Pan fyddwch yn eistedd ac yn cadw pellter cymdeithasol o 2 fetr mewn arholiad.
* Pan fydd staff yn addysgu ac yn cadw pellter cymdeithasol o 2 fetr mewn amgylchedd dysgu ac addysgu e.e. wrth sefyll wrth ddarllenfa neu o flaen dosbarth
* Pan fyddwch yn cadw pellter cymdeithasol o 2 fetr mewn labordy ymchwil neu weithdy, pan fo asesiadau risg gweithgareddau yn caniatáu hynny.

Efallai bydd angen Cyfarpar Diogelu Personol a Chyfarpar Diogelu Anadlol yn unol ag asesiad risg y gweithgaredd, a bydd hyn yn flaenoriaeth yn hytrach na gwisgo gorchudd wyneb. Rhaid ystyried cydweddoldeb gwisgo gorchudd wyneb gyda Chyfarpar Diogelu Personol/ Cyfarpar Diogelu Anadlol fel rhan o asesiad risg y gweithgaredd.

**8. Lluniaeth**

Yn debyg i gyfarpar a rennir, mae lleiafu nifer yr arwynebau a'r gwrthrychau y gall pobl gyffwrdd â nhw yn gam rhesymol i leihau ymlediad COVID-19. Dylid ystyried y canlynol:

* A all cyfranogwyr ddod â'u lluniaeth eu hunain?
* A oes modd bwyta ac yfed yn ystod egwyl yn yr awyr agored?
* A oes modd gweini lluniaeth mewn pecynnau unigol?
* Fel cam rhesymol, dylid osgoi rhannu bwyd a llestri e.e. dylech beidio â darparu bwffe na rhannu chyfleusterau te, coffi a diodydd.
* Sicrhau hylendid dwylo personol cyn ac ar ôl bwyta.
* Glanhau a diheintio mannau cwrdd cyn ac ar ôl bwyta.
* Rhaid i'r unigolyn gael gwared ar yr holl wastraff o'r ystafell gyfarfod a'i waredu'n briodol.

**9.** **Sefyllfaoedd Brys**

Mae trefnwyr digwyddiadau'n gyfrifol am sicrhau bod trefniadau ar waith ar gyfer argyfwng (mewn digwyddiadau ar y campws ac oddi arno) ac y caiff y rhain eu cyfleu i gyfranogwyr. Os ydych chi'n aelod o staff y Brifysgol neu'n fyfyriwr, lawrlwythwch yr ap SafeZone a mewngofnodwch iddo pan fyddwch ar y campws, er mwyn derbyn yr wybodaeth ddiweddaraf os bydd sefyllfa ar y gweill.

Ar y campws, mae'r trefniadau canlynol ar waith:

**Tân**

Os bydd larwm tân yn canu, dylai unigolion adael yr adeilad ar unwaith drwy'r allanfa ddiogel agosaf.

* **Nid** oes rhaid dilyn y system unffordd na chadw pellter cymdeithasol mewn argyfwng.
* Unwaith eu bod yn yr awyr agored ac yn ddigon pell o'r adeilad, dylai unigolion ymgynnull yn agos at y fan ymgynnull, ond ni ddylent sefyll mewn torf yno.
* Rhaid cadw pellter cymdeithasol y tu allan i'r adeilad.

Os oes angen cymorth arnoch i adael adeilad mewn argyfwng, rhowch wybod i:

* Staff: eich rheolwr llinell a'r adran AD.
* Myfyriwr: y swyddfa anabledd a MyUni Support.

Yn ystod digwyddiadau/gweithgareddau, efallai bydd llai o wardeniaid tân ar gael mewn adeiladau. Dylai trefnwyr pob gweithgaredd ystyried argaeledd wardeniaid tân. Pan fyddwch yn trefnu digwyddiadau ar y campws, sicrhewch eich bod yn darllen, yn deall ac yn cyfleu’r wybodaeth am argyfyngau a'ch bod yn ymwybodol o sut i fynd i mewn i'r adeilad a'i adael yn ddiogel.

**Cymorth Cyntaf**

Mae trefniadau cyffredinol ar waith ar gyfer darparu cymorth cyntaf ar y campws, ond mae trefnwyr digwyddiadau'n gyfrifol am sicrhau bod y ddarpariaeth cymorth cyntaf briodol ar waith ar gyfer eu digwyddiad. Os oes angen cymorth cyntaf arnoch:

* Rhowch wybod i aelod o staff y Brifysgol, cysylltwch â desg dderbynfa yn y Brifysgol neu defnyddiwch yr ap SafeZone er mwyn galw am gymorth;
* Os bydd argyfwng, ffoniwch y swyddogion diogelwch (333 o linell dir, 01792 904271 o ffôn allanol) neu defnyddiwch yr ap SafeZone neu ffoniwch 999 ar gyfer y Gwasanaethau Brys.

**10. Diffyg cydymffurfiaeth**

Disgwylir i bob unigolyn gydymffurfio â gofynion y Brifysgol ar bob adeg. Mae trefnydd y digwyddiad yn gyfrifol am sicrhau bod yr holl drefniadau Iechyd a Diogelwch a amlinellir yn y ddogfen hon (ac yn yr arweiniad/dogfennau y cyfeirir atynt) ar waith ac y cânt eu cyfleu i bobl eraill sy'n bresennol. Dylid rhoi gwybod am unrhyw bryderon sy'n ymwneud â'r fan neu â chydymffurfiaeth unigol, i'ch rheolwr llinell, y cyswllt archebu h.y. yr adran, y tîm amserlennu neu’r tîm digwyddiadau fel y bo'n briodol.

**11.** **Archebu digwyddiad**

Gweler y siart llif canlynol i archebu digwyddiad.

**Siart llif ar gyfer archebu digwyddiad**

Anfon ymholiad at y gwasanaethau Digwyddiadau

**Nid oes modd newid trefn ystafelloedd y tymor hwn, a chaiff hyn ei adolygu ar ôl yr haf**

Gwybodaeth ofynnol:

Enw'r digwyddiad, Campws, nifer y bobl, dyddiad ac amser.

Trefnydd i gwblhau ei asesiad risg (a gymeradwyir yn y Gyfadran/UGP)

Diwrnod y Digwyddiad:

Trefnydd i lynu wrth yr asesiad risg a'r Weithdrefn Weithredu Safonol

Ar ôl y digwyddiad:

Adborth a gwersi a ddysgwyd.

Gwasanaethau Digwyddiadau yn anfon cadarnhad o'r ystafell a archebwyd at y trefnydd.

|  |  |  |  |
| --- | --- | --- | --- |
| Asesiad Risg | | | |
|  | | | |
| Coleg/Uned Gwasanaethau Proffesiynol |  | Dyddiad Asesu |  |
| Lleoliad |  | Aseswr |  |
| Gweithgaredd |  | Dyddiad Adolygu (os yw'n berthnasol) |  |
| Dogfennau cysylltiedig |  |  | |

**Templed Asesu Risg**

**Rhan 1: Asesiad risg**

| **Beth yw'r peryglon?** | **Pwy allai gael eu hanafu?** | **Sut gellid eu hanafu?** | **Beth sydd eisoes yn cael ei wneud?** | **A oes angen gwneud unrhyw beth arall er mwyn rheoli'r risg hon?** | **Cam Gweithredu gan bwy?** | **Cam Gweithredu erbyn pryd?** | **Cwblhawyd Do/Naddo** |
| --- | --- | --- | --- | --- | --- | --- | --- |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

**Rhan 2:** **Camau gweithredu sy'n codi o ganlyniad i asesiad risg**

| **Camau gweithredu** | **Arweinydd** | **Dyddiad targed** | **Cwblhawyd Do/Naddo** |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |